

REPUBLIKA HRVATSKA

DRŽAVNO ODVJETNIŠTVO REPUBLIKE HRVATSKE

Zagreb, Gajeva 30a

Broj: P-196/2024-14

Zagreb, 2. siječnja 2025.

IT/NB

Na temelju članka 54. stavka 1. Zakona o državnom odvjetništvu (Narodne novine, broj 67/18 i 21/22), članka 42. stavka 1. i članka 76. stavka 1. Zakona o državnim službenicima (Narodne novine, broj 155/23, 85/24) Glavni državni odvjetnik Republike Hrvatske, u upravnoj stvari prijma u državnu službu na neodređeno vrijeme na radno mjesto voditelja Odjeljka općih i tehničkih poslova u Državno odvjetništvo Republike Hrvatske, pokrenutoj po službenoj dužnosti donosi

RJEŠENJE

o prijmu u državnu službu na neodređeno vrijeme

I. VLATKA RIBIĆ, sa završenom srednjom stručnom spremom tehnološke struke, s više od 33 godine radnog iskustva te više od 3 godine na odgovarajućim poslovima, bez položenog državnog stručnog ispita, prima se u državnu službu u Državno odvjetništvo Republike Hrvatske na radno mjesto voditelja Odjeljka općih i tehničkih poslova.

II. Vlatka Ribić prima se u državnu službu na neodređeno vrijeme, uz obvezni probni rad u trajanju od 3 mjeseca.

III. Po izvršnosti ovog rješenja donijet će se rješenje o rasporedu Vlatke Ribić na radno mjesto, kojim će se utvrditi dan početka rada te druga prava i obveze iz državne službe.

IV. Vlatka Ribić je dužna položiti državni stručni ispit I. razine najkasnije u roku od godine dana od dana početka rada u državnoj službi utvrđenog rješenjem o rasporedu na radno mjesto.

O b r a z l o ž e n j e

Nakon pribavljenog odobrenja Ministarstva pravosuđa, uprave i digitalne transformacije, KLASA: 119-03/24-04/15, URBROJ: 514-08-03-04/03-24-42 od 7. listopada 2024., Državno odvjetništvo Republike Hrvatske raspisalo je i objavilo u Narodnim novinama broj: 120/2024 od 18. listopada 2024., javni natječaj za prijam u državnu službu voditelja Odjeljka općih i tehničkih poslova - 1 izvršitelj/ica, na neodređeno vrijeme, a javni natječaj je objavljen je i na web stranici Ministarstva pravosuđa, uprave i digitalne transformacije, web stranici Državnog odvjetništva Republike Hrvatske i web stranici Hrvatskog zavoda za zapošljavanje. Također, istovremeno s objavom javnog natječaja, na internetskoj stranici Državnog odvjetništva Republike Hrvatske objavljena je i obavijest o opisu poslova te podacima o plaći radnog mjesta.

Stručni uvjeti za radno mjesto voditelja Odjeljka općih i tehničkih poslova su; razina 4.2 HKO-a društvene, tehničke, tehnološke, prometne struke ili gimnazija, najmanje 3 godine radnog iskustva na odgovarajućim poslovima, vozačka dozvola B kategorije i položen ispit za zaštitu na radu.

Rok za podnošenje prijava zainteresiranih kandidata trajao je do 28. listopada 2024.

Odlukom Glavnog državnog odvjetnika Republike Hrvatske broj: P-196/2024-9 od 4. studenog 2024. imenovana je tročlana Komisija za provedbu javnog natječaja (u daljnjem tekstu: Komisija), koja je utvrdila listu kandidata prijavljenih na javni natječaj koji ispunjavaju formalne uvjete propisane istim, a čije su prijave pravodobne i potpune i nakon toga obavila testiranje i razgovor (intervju) s kandidatima, sve kako je bilo utvrđeno i objavljeno u javnom natječaju.

Komisija je utvrdila da je za navedeno radno mjesto pristigla samo jedna prijava, a kandidatkinja koja ispunjava formalne uvjete iz javnog natječaja je pozvana na testiranje putem obavijesti objavljene 5. studenog 2024. na internetskoj stranici Državnog odvjetništva Republike Hrvatske.

Testiranje jedine kandidatkinje provedeno je 14. studenog 2024. u prostorijama Državnog odvjetništva Republike Hrvatske, Gajeva 30a, Zagreb.

Testiranje se sastojalo od pisane provjere znanja o organizaciji i načinu rada u državnom odvjetništvu te provjere znanja rada na računalu. Na svakoj od navedenih provjera znanja, kandidatkinja je mogla ostvariti maksimalno 10 bodova, a smatra se da je kandidatkinja zadovoljila ako je na svakoj pisanoj provjeri dobila najmanje 5 bodova.

Nakon provedenog testiranja, Komisija je u razgovoru (intervjuu) s kandidatkinjom utvrđivala znanje, sposobnosti i vještine, profesionalne ciljeve i motivaciju za rad u državnoj službi te rezultate ostvarene u njenom dosadašnjem radu. Maksimalan broj bodova koji je kandidatkinja mogla ostvariti na razgovoru je 10, a smatra se da je kandidatkinja zadovoljila na razgovoru ako je dobila najmanje 5 bodova.

Nakon provedenog intervjua s kandidatkinjom, Komisija je utvrdila broj bodova ostvarenih na testiranju i intervjuu te je po provedenom postupku podnijela izvješće Glavnom državnom odvjetniku Republike Hrvatske. Uvažavajući bodove ostvarene na testiranju i intervjuu, vrsti stručne spreme koja je tražena te stečenom radnom iskustvu, odlučeno je da se na rad u Državno odvjetništvo Republike Hrvatske na neodređeno vrijeme, na radno mjesto voditelja Odjeljka općih i tehničkih poslova primi Vlatka Ribić, kao kandidatkinja koja se jedina prijavila i pristupila zakazanom testiranju i pritom ostvarila potreban broj bodova u svim fazama testiranja.

U provedenom postupku je utvrđeno da Vlatka Ribić ima odgovarajući stupanj obrazovanja, radno iskustvo na odgovarajućim poslovima u potrebnom trajanju, a na razgovoru je pokazala znanje, sposobnost i motiviranost za rad, slijedom čega je odlučeno da je imenovana odgovarajući kandidat za radno mjesto voditelja Odjeljka općih i tehničkih poslova.

Vlatka Ribić je dostavila uvjerenje o zdravstvenoj sposobnosti za obavljanje poslova radnog mjesta voditelja Odjeljka općih i tehničkih poslova, uvjerenje o nekažnjavanju i izvornike isprava o ispunjavanju formalnih uvjeta iz javnog natječaja, čije preslike je dostavila uz svoju prijavu na javni natječaj. Također je po službenoj dužnosti izvršena provjera i utvrđeno da za imenovanu ne postoje zapreke za prijam u državnu službu iz članka 54. Zakona o državnim službenicima.

Konačno, sukladno članku 122. stavku 3. Zakona o državnom odvjetništvu, za Vlatku Ribić je od Sigurnosno-obavještajne agencije zatraženo provođenje temeljne sigurnosne provjere, a prije donošenja rješenja o prijmu izvršen je uvid u zaprimljeno izvješće o provedenoj temeljnoj sigurnosnoj provjeri.

Slijedom svega navedenog, utvrđeno je da ne postoje zapreke za prijam Vlatke Ribić u državnu službu u Državno odvjetništvo Republike Hrvatske na neodređeno vrijeme, na radno mjesto voditelja Odjeljka općih i tehničkih poslova.

Probni rad u trajanju od tri mjeseca utvrđen je na temelju članka 78. stavka 1. Zakona o državnim službenicima.

Nakon izvršnosti ovog rješenja donijet će se rješenje o rasporedu Vlatke Ribić na radno mjesto kojim će se utvrditi dan početka rada, kao i prava i obveze izabrane kandidatkinje.

Vlatka Ribić nije položila državni stručni ispit te ga je dužna položiti najkasnije u roku od godine dana od dana početka rada u državnoj službi utvrđenog rješenjem o rasporedu na radno mjesto, sukladno odredbi članka 99. stavka 1. Zakona o državnim službenicima.

Sukladno članku 76. stavku 2. Zakona o državnim službenicima ovo rješenje se dostavlja javnom objavom na web stranici Državnog odvjetništva Republike Hrvatske i web stranici Ministarstva pravosuđa, uprave i digitalne transformacije, a dostava svim kandidatima se smatra obavljenom istekom osmoga dana od dana objave na web stranici Ministarstva pravosuđa, uprave i digitalne transformacije.

Slijedom svega navedenog, riješeno je kao u izreci.

GLAVNI DRŽAVNI ODVJETNIK

REPUBLIKE HRVATSKE

Ivan Turudić, univ. spec. crim.

Uputa o pravnom lijeku:

Protiv ovog rješenja kandidat koji je pristupio testiranju može izjaviti žalbu Odboru za državnu službu u roku od 15 dana od dana dostave rješenja. Žalba se podnosi putem Državnog odvjetništva Republike Hrvatske, Gajeva 30a, Zagreb, neposredno ili putem pošte u 2 istovjetna primjerka, a o žalbi odlučuje Odbor za državnu službu.

Dostaviti:

1. Kandidati u postupku (putem javne objave na web stranici Državnog odvjetništva Republike Hrvatske i web stranici Ministarstva pravosuđa, uprave i digitalne transformacije)
2. Ministarstvo pravosuđa, uprave i digitalne transformacije (elektroničkim putem, u PDF formatu, radi javne objave rješenja na web stranici)
3. Služba za financijsko planiranje, računovodstvene poslove i nabavu
4. Osobni dosje
5. Spis